Patrice Evra
Patrice Latyr Evra (Dakar, 15. svibnja 1981.) je francuski nogometaš i reprezentativac koji trenutno igra kao lijevi bek za Olympique de Marseille. Iako je karijeru započeo kao napadač, Evra danas igra isključivo u obrani, a legendarni trener Manchester Uniteda, Alex Ferguson, pohvalio ga je zbog njegovih sposobnosti vođe. Tokom karijere je bio kapetan Manchester Uniteda i francuske reprezentacije. 

Sin diplomata, Evra je rođen u Senegalu, a u Francusku se doselio u dobi od jedne godine. Odgojen je u Francuskoj, gdje je i započeo nogometnu karijeru igrajući za klubove u regiji Île-de-France, poput CO Les Ulisa i CSF Brétignyja. Godine 1997. imao je jednogodišnji boravak u Paris Saint-Germainu. Samo godinu dana kasnije, Evra je službeno započeo profesionalnu karijeru, potpisavši ugovor sa sicilijanskim klubom S.C. Marsala 1912. Nakon prve profesionalne sezone, Evra je 1999. potpisao za Monzu. Nakon godinu dana, Evra se vratio u Francusku i potpisao za OGC Nice. Isprva je u Nici igrao kao vezni igrač, ali se ubrzo prilagodio igri na mjestu stopera. Godine 2003. potpisuje za AS Monaco i pomaže svojoj momčadi osvojiti Coupe de la Ligue. S Monakom je prvi puta zaigrao u Europi, a tokom sezone 2003–04. je bio prvi izbor na poziciji lijevog beka za Monaco u finalu Lige prvaka. Iste godine, UNFP ga je proglasio najboljim mladim igračem francuske lige, a uvršen je i u momčad godine. 

Evrini nastupi u Monacu doveli su do transfera u Manchester United u siječnju 2006. godine. Igrajući za Manchester, Evra je osvojio seriju trofeja, uključujući i Liga kup u svojoj debitantskoj sezoni. Tokom druge sezone, Evra je došao ispred Mikaëla Silvestra i Gabriela Heinzea u izboru za prvog lijevog beka te je u međuvremenu osvojio pet naslova prvaka, jednu Ligu prvaka, jedno FIFA Klupsko svjetsko prvenstvo, tri Liga kupa i četiri Community Shielda. Tri je puta imenovan u momčad godine engleske lige. Zbog svojih nastupa u sezoni 2008–09., imenovan je i u FIFPro XI i u UEFA-inu momčad godine. Nakon što je 2014. godine potpisao za Juventus, odmah je klubu pomogao osvojiti dvostruku krunu i izboriti finale UEFA Lige prvaka, a sljedeće sezone osvojio je i drugi naslov prvaka te talijanski superkup. Za Staru damu je igrao do siječnja 2017. godine, kada prelazi u Olympique de Marseille. 

Prije nego je nastupio za seniorsku reprezentaciju, Evra je igrao za U-21 reprezentaciju Francuske. U kolovozu 2004. godine, Evra je debitirao za seniorsku reprezentaciju u prijateljskoj utakmici protiv Bosne i Hercegovine. U tom je periodu sudjelovao na pet velika natjecanja - Europskim prvenstvima 2008., 2012. i 2016., te na Svjetskim prvenstvima 2010. i 2014. godine. Kao kapetan momčadi na Svjetskom prvenstvu 2010. godine, Evra je smatran odgovornim za štrajk igrača i katastrofalni rezultat na tom prvenstvu, što je dovelo do njegove suspenzije. Ipak, Didier Deschamps ga je vratio u reprezentaciju i Evra je danas prvi izbor na poziciji lijevog beka. 

Francuski fudbaleri
Senegalski fudbaleri
Fudbaleri ili nogometaši AS Monaka
Fudbaleri ili nogometaši Manchester Uniteda
Fudbaleri ili nogometaši Juventusa
Fudbaleri ili nogometaši Olympique Marseillea